Okresná prokuratúra Bratislava I 
Kvetná 13, 820 05 Bratislava 2 	

Sp. zn. : 2 Pv 301/13/1101	Bratislava I, 11.11.2014
EEČ : 2-8-316-2014

U Z N E S E N I E

Trestná vec:	obvinený XXXXX  
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Bratislava I
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Bratislava I zo dňa 4.10.2013, spisová značka 2 Pv 301/13/1101, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
06.07.2013 v čase okolo  22.50 hodiny v Bratislave na Námestí slobody pri Úrade vlády počas kontroly policajnou hliadkou Obvodného oddelenia Policajného zboru XXXXX Mesto - východ Odboru poriadkovej polície Okresného riaditeľstva Policajného zboru v Bratislave I mal pri sebe otváraciu LEGO kocku žltej farby s obsahom neznámej zelenej sušenej rastliny a následne po predvedení na Obvodné oddelenie Policajného zboru XXXXX Mesto – východ bolo zistené, že mal u seba aj hnedý kožený obal v tvare valca, v ktorom sa nachádzala 4-dielna drvička striebornej farby, ktorá obsahovala zelenú sušenú rastlinu, pričom expertízou Kriminalistického a expertízneho ústavu Policajného zboru Bratislava bolo zistené, že predložená kocka obsahovala sušené konope (marihuanu) s hmotnosťou 565 mg obsahujúcou viac ako 20 mg účinnej látky THC, čo možno považovať za minimálne 2 obvykle jednorazové dávky drogy a predložená drvička obsahovala drvené sušené konope (marihuanu) s hmotnosťou 43 mg obsahujúce viac ako 10 mg účinnej látky THC pričom Cannabis (konopa) je v zmysle zákona číslo 139/1998 Z.z. zaradené do I. skupiny omamných látok.

Uznesením prokurátora Okresnej prokuratúry Bratislava I zo dňa 4.10.2013, spisová značka 2 Pv 301/13/1101, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
12 mesiacov
Odôvodnenie:
Poverený príslušník Okresného riaditeľstva Policajného zboru v Bratislave I Odboru poriadkovej polície Obvodného oddelenia PZ XXXXX Mesto - východ uznesením pod číslom konania ORP-1221/SMV-B1-2013 zo 07.07.2013 podľa § 199 odsek 1 Trestného poriadku začal trestné stíhanie a následne uznesením z 31.07.2013 podľa § 206 odsek 1 Trestného poriadku vzniesol obvinenie XXXXX za prečin nedovolenej výroby omamných a psychotropných látok, jedov alebo prekurzorov ich držania a obchodovania s nimi podľa § 171 odsek 1 Trestného zákona na tom skutkovom základe, ako je uvedené vo výrokovej časti tohto uznesenia. 

Uznesením prokurátorky Okresnej prokuratúry Bratislava I z 4. októbra 2013 bolo podľa  § 216 odsek 1 Trestného poriadku podmienečne zastavené trestné stíhanie obvineného XXXXXa prečin nedovolenej výroby omamných a psychotropných látok, jedov alebo prekurzorov ich držania a obchodovania s nimi podľa § 171 odsek 1 Trestného zákona na skutkovom základe uvedenom vo výroku tohto uznesenia. Uznesenie o podmienečnom zastavení trestného stíhania nadobudlo právoplatnosť 22. októbra 2013, pričom obvinenému v ¨ľom bola určená skúšobná doba v trvaní 12 (dvanásť) mesiacov.
            
 Za účelom ďalšieho rozhodnutia vo veci boli po uplynutí skúšobnej doby prokurátorkou skúmané okolnosti týkajúce sa života obvineného počas plynutia skúšobnej doby, pričom šetrením polície neboli o obvinenom zistené žiadne negatívne skutočnosti. Lustráciou v systéme avízo bolo zistené, že proti obvinenému v súčasnosti nie je vedené žiadne ďalšie trestné stíhanie a nemá záznam v zozname páchateľov. Zo správy Okresného úradu v XXXXX, odboru všeobecnej vnútornej správy, centrálnej evidencie priestupkov vyplýva, že obvinený v skúšobnej dobe nespáchal žiadny priestupok, pričom z odpisu registra trestov súčasne vyplýva, že nespáchal ani žiadny ďalší trestný čin. 

Podľa § 217 odsek 1 Trestného poriadku, ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.
	
Z vyššie vedených skutočností je zrejmé, že obvinený XXXXX viedol v priebehu skúšobnej doby podmienečného zastavenia trestného stíhania riadny život a bolo teda možné konštatovať, že sa osvedčil.

Nadobudnutím právoplatnosti uznesenia o osvedčení sa obvineného v skúšobnej dobe nastanú účinky zastavenia trestného stíhania podľa § 9 odsek 1 písmeno e) Trestného poriadku. To znamená, že obvineného XXXXX už za tento skutok nebude možné trestne stíhať.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Katarína Kuljačková
prokurátorka